REPUBLIKA HRVATSKA

I. OSNOVNA ŠKOLA BJELOVAR

Ž. SABOLA 14, BJELOVAR

KLASA: 004-04/23-01/01

URBROJ: 2103-38/01-23-1

Bjelovar, 15. ožujka 2023.

Temeljem članka 24. stavak (2) Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Martina Supančić, dipl. uč. podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIM U CILJU ZAŠTITE PRAVA UČENIKA TIJEKOM PRVOG POLUGODIŠTA ŠK. GOD. 2022./2023.**

**STANJE SIGURNOSTI U ŠKOLI**

Škola u sklopu vođenja poslova zaštite na radu ima sklopljen ugovor s tvrtkom Zavod za unapređivanje sigurnosti d.d. iz Osijeka s kojom surađuje po svim pitanjima vezanim uz sigurnost i zaštitu na radu. U suradnji s navedenom tvrtkom poduzete su sve preventivne mjere za siguran boravak u prostorima Škole. U školi nije bilo ozljeda na radu uzrokovanih nedostacima prostora i opreme. Svi zaposlenici Škole osposobljeni su za rad na siguran način i zaštitu od požara, a novi zaposlenici se također redovito upućuju na osposobljavanje iz područja zaštite na radu.

Redovito se provode postupci servisa dizala za invalide, kotlovnice, parkirališne rampe i pregleda dimnjaka.

Redovito se provode postupci deratizacije i mjera sanitarne kontrole prostora i djelatnika školske kuhinje.

Učenici su u okviru sata razrednika upoznati sa radom na siguran način, a na prvim satovima razrednika svi su upoznati s mjerama sigurnosti kroz izlaganje razrednika i upute o Kućnom redu. Pravilnik o kućnom redu objavljen je na mrežnoj stranici Škole.

Svakog dana na ulasku u školsku zgradu dežura jedan zaposlenik pomoćno-tehničkog osoblja. U Školi za vrijeme rada dežuraju i učitelji i stručni suradnici, a raspored dežurstava objavljuje se na oglasnoj ploči Škole i na web stranici škole, kako bi bio javno dostupan.

Svi učenici Škole, čiji su roditelji to željeli, osigurani su 24 sata od posljedica nezgodnog slučaja u Croatia osiguranju.

Na hodnicima se nalaze skice o izlazima u slučaju nužde, vatrogasni aparati i rasvjeta, postavljene su oznake za puteve evakuacije. Poduzete su sve preventivne mjere za siguran boravak u prostorima škole, zaštitu sigurnosti kretanja, odnosno ulaska i izlaska iz škole.

Doneseno je nekoliko novih ili su aktualizirani postojeći protokoli o postupanju koji povećavaju učeničku sigurnost:

* Školski protokol o postupanju u slučaju nasilja u obitelji
* Školski protokol o postupanju u slučaju seksualnog nasilja
* Pravila postupanja u slučaju vršnjačkog sukoba i nasilja te ponašanja koja ugrožavaju sigurnost učenika
* Pravila postupanja u slučaju ozljede na nastavnom satu i u školskom prostoru
* Protokol postupanja prije izricanja pedagoške mjere i eventualnog izricanja „dobrog“ ili „lošeg“ vladanja
* Pravila postupanja kod učeničkih izostanaka

Za sve oblike izvanučioničke nastave, fotografiranje i snimanje, objavu materijala te bilo kakvu aktivnost traži se prethodna suglasnost roditelja.

Na prvom roditeljskom sastanku u rujnu svaki je razrednik upoznao roditelje s Pravilnikom o kriterijima za izricanje pedagoških mjera, Kućnim redom škole, Pravilnikom o načinu postupanja odgojno- obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, Pravilnikom o načinima, postupcima i elementima vrednovanja učenika u osnovnoj i srednjoj školi, Pravilnikom o izvođenju izleta, ekskurzija i drugih odgojno – obrazovnih aktivnosti izvan škole, Pravilnik o prihvatljivom korištenju računala, letak o seksualnom nasilju, letak “Prevencija i sprječavanje vršnjačkog nasilja I zlostavljanja, letak “Prevencija i sprječavanje seksualnog zlostavljanja, letak “Prevencija elektroničkog nasilja”, letak “Suradnjom protiv školskog neuspjeha”, Kriterij za izricanje ocjene vladanja te svim protokolima Škole (izostajanje s nastave, puštanje učenika iz škole, ozljeđivanje, vršnjački sukob, obveza suradnje s oba roditelja, dijeljenje skrbništva, pritužbe roditelja).

Na prvom Učiteljskom vijeću ravnateljica je upoznala sve učitelje sa svim važnim pravilnicima i školskim protokolima, koji su u svakom trenutku dostupni svim učiteljima i stručnim suradnicama na platformi Teams.

Škola je u više navrata tijekom navedenog razdoblja štitila prava učenika na način propisan Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

**PROVOĐENJE PREVENTIVNIH PROGRAMA:**

Preventivni programi tijekom školske godine provode se s ciljem humanizacije školskog ozračja, prevencije školskog neuspjeha i rizičnih oblika ponašanja kod učenika, prevencije od bolesti ovisnosti i poticanjem vršnjačke pomoći i odgovornog ponašanja. U Školi se provode planirani sadržaji iz Zdravstvenog odgoja i obrazovanja, Građanskog odgoja i obrazovanja i različitih projekata koji su odobreni od nadležnog ministarstva i Agencije za odgoj i obrazovanje.

Škola provodi preventivne programe kroz neposredni pedagoški rad, educiranjem putem izložbi i predavanja, primjenom odredbi Protokola o postupanju u slučaju nasilja, suradnjom sa stručnim službama županijske i gradske razine i s drugim odgojno-obrazovnim institucijama i udrugama, provođenjem stručnih usavršavanja i različitih oblika učioničke i izvanučioničke nastave u okviru Školskog kurikuluma. Tijekom godine se održavaju savjetodavni razgovori s roditeljima i učenicima u svrhu prevencije rizičnih oblika ponašanja (nasilja, prevencija ovisnosti, prevencija seksualnog uznemiravanja…).

Kroz satove razrednika i u sklopu predmetne nastave realiziraju se teme kurikuluma zdravstvenog i građanskog odgoja. U svrhu preventivnih mjera koriste se i različiti projekti koji se izvode kao izvannastavni ili izvanškolski projekti, a imaju za cilj navesti učenike na pozitivno ponašanje, iskazivanje kreativnosti odnosno kvalitetno uključivanje u život škole.

Škola aktivno promiče školsko volontiranje kao jednu od ključnih životnih vrijednosti i kao mogućnost za uključivanje mladih ljudi u život lokalne zajednice (provode se različite radionice u školskom volonterskom klubu „Volontiraj u Prvoj“.

Škola je aktivno sudjelovala u nacionalnom projektu Tjedan školskog doručka, u školi se promiče zdrava prehrana, kretanje i bavljenje sportom.

**Realizacija programskih aktivnosti Školskog preventivnog programa tijekom I. POLUGODIŠTA školske godine 2022./2023.**

RAD S UČENICIMA:

1. radionice na satu razrednika (uživo, online) humaniziranje rada u razredu kroz senzibiliziranje za probleme odrastanja
2. donošenje razrednih pravila u obliku plakata s porukama protiv svih oblika nasilja u razredu
3. poticanje i organiziranje vršnjačke pomoći
4. rad na prevenciji nasilničkog ponašanja kroz afirmaciju pozitivnih osobina ličnosti
5. savjetodavni razgovor s učenicima žrtvama nasilja i s učenicima koji pokazuju neke od oblika nasilničkog ponašanja (pedagoginja, psihologinja, defektologinja, razrednici)
6. rad s učenicima nasilnog ponašanja metodom restitucije
7. poticanje učenika na bavljenje sportom i poticanje učenika na senzibilizaciju i prihvaćanje različitosti
8. programi prevencije ovisnosti
9. poticanje zdravih stilova življenja

**Realizirane aktivnosti Školskog preventivnog programa tijekom I. POLUGODIŠTA šk.god. 2022./2023.**

* Projekt „ Vrtim zdravi film“ - tijekom 1. polugodišta počeo se provoditi projekt pod nazivom „Vrtim zdravi film“ za učenike 7. razreda. Cilj je educirati što više djece školske dobi o važnosti pravilne prehrane i bavljenja tjelesnom aktivnošću u svrhe stjecanja pravilnih životnih navika.
* Poštujte naše znakove - u okviru Školskog preventivnog programa dana, 05.09.2022. godine u prvim razredima matične i područnih škola djelatnici Policijske uprave Bjelovarsko bilogorske upoznali su učenike s Akcijom „Poštujte naše znakove“ te podijelili 2 promotivne materijale i reflektirajuće marame. Na jednostavan i njima prihvatljiv način, učenici su educirani o pravilnom sudjelovanju u prometu, kretanju pješaka te upoznavanju s prometnim znakovima.
* Svjetski dan zaštite životinja – 04.10. - Svjetski dan zaštite životinja obilježen je akcijom prikupljanja hrane za pse (vrećice ili limenke) kako bi pomogli štićenicima skloništa za napuštene životinje Vau-vau u Predavcu.
* „Poruke djece odraslima” - tijekom listopada - povodom obilježavanja Dječjeg tjedna sudjelovali u tradicionalnoj aktivnosti Saveza DND „Poruke djece odraslima“. Učenici razredne nastave su sa svojim razrednim učiteljicama, a petaši sa svojim razrednicima i školskom psihologinjom pisali i crtali poruke pod geslom „Odrasli, slušajte i nas“.
* Jačamo um i tijelo – radionica mindfulnessa - Mindful aktivnosti za djecu sastoje se u tome da dijete svjesno i namjerno usmjerava svoju pozornost na „ovdje“ i „sada“. Mindfulness pomaže djeci jasnije vidjeti što se događa u njihovom umu, tijelu, emocijama i u okolini.
* Svjetski dan šećerne bolesti – 14.11. - cilj obilježavanja toga dana je edukacija učenika o šećernoj bolesti, senzibilizacija društva s oboljelima, ali i usvajanje zdravih životnih navika poticanjem zdrave prehrane i redovitom tjelesnom aktivnosti.
* Međunarodni dan tolerancije – 16.11. - Provedene su pričaonice , ispitivali su se stavovi i samoprocjene učenika. Najzanimljivije učeničke izjave i što je tolerancija, a što su predrasude mogle su se pogledati u školskoj knjižnici na izložbenim panoima.
* Međunarodni dan djece – 20.11 - Produženi boravak grupe Bistrići učiteljice Darije Pintarić obilježio je Međunarodni dan djece. Učenici su upoznavali, istraživali i uspoređivali djecu iz različitih krajeva svijeta. Proučavali su njihov izgled, kulturu, glazbu i običaje. Razgovarali su o dječjim pravima, ali i obvezama.
* Svjetski dan borbe protiv AIDS-a – 01.12. - U sklopu e-Twinning projekta „From SIV-a to HIV-a“ učenici 8.razreda zajedno s učiteljicama Biologije izrađivali su i prezentirali 5 modele virusa HIV te su raspravljali o važnosti sprječavanja širenja virusa HIV i stigmatizaciji oboljelih osoba od te bolesti.
* Međunarodni dan osoba s invaliditetom – 03. 12. - U 3.a razredu i 5.c razredu defektologinja je održala radionice u kojima su učenici sudjelovali na način da pokušaju "ući u cipele" osoba s oštećenjem vida, sluha, govora, teškoćama čitanja, pisanja, kretanja,...Učenici su demonstrirali vođenje slijepe osobe kako bi bolje razumjeli s kojim se svakodnevnim preprekama invalidne osobe susreću i zašto trebaju našu pomoć.
* Uređen je pano “Izdahni ljutnju, udahni mir” s temama mindfulnessa gdje učenici mogu pročitati korisne savjete za umirivanje dok čekaju razgovor kod stručnih suradnica.

Učenici su u cilju promicanja zdravog načina života uključeni u projekt Shema školskog voća i mlijeka.

**MJERE ZAŠTITE PRAVA UČENIKA**

Tijekom školske godine provode se različiti oblici savjetodavnih razgovora kroz individualnu i skupnu komunikaciju s učiteljima, učenicima i roditeljima. Aktivnosti su bile usmjerene i prema roditeljima kroz individualne razgovore ili roditeljske sastanke, s ciljem senzibiliziranja razreda za potrebe pojedinaca te učenju tolerancije i suživota u razrednom odjelu. Provodile su se mjere propisane zakonom, stručno-pedagoški tretmani za učenike s teškoćama u razvoju sukladno njihovim primjerenim odgojno-obrazovnim programima/kurikulumima te s ostalim učenicima s povremenim problemima u svladavanju nastavnih sadržaja. Provode se mjere propisane zakonima i propisima nadležnih tijela te se provodi stručni pedagoški tretmani za učenike s različitim problemima u procesu odrastanja. Zaštita prava učenika odvija se i putem rada kolegijalnog učeničkog tijela Vijeća učenika koji na svakoj svojoj sjednici raspravlja Ili daje prijedloge za poboljšanje zaštite tih prava. Ove školske godine Tim za kvalitetu Škole započeo je samovrednovanje svih sudionika školskog života kroz kolegijalna tijela učitelja, učenika i roditelja u kojem se, između ostalog, samovrednuje i sigurnost i opće stanje u našoj ustanovi.

Školska psihologinja na Učiteljskom vijeću predstavila je učiteljima i stručnim suradnicima Smjernice za rad s darovitom djecom i učenicima.

## S darovitim učenicima provodi se Obogaćeni program za darovite učenike koji vodi školska psihologinja u suradnji s učiteljima razredne i predmetne nastave.

Kao ustanova, držimo se pravila nulte tolerancije na nasilje i u skladu s vlastitim saznanjima ili saznanjima dobivenim izvan naše ustanove, reagiramo i reagirali smo pravodobno služeći se zakonski raspoloživim mehanizmima uz poštivanje pedagogškog ethosa naše profesije. Ove školske godine, odlukom Učiteljskog vijeća, oragnizacija nastavnog procesa vraćena je na kabinetsku nastavu pri čemu veliki broj učenika izmjenjuje učionice tijekom odmora. Posebna pažnja tijekom dežustva učitelja i stručnih suradnika posvećena je kulturnom i pažljivom kretanju učenika kroz izvanučionički prostor da bi se izbjeglo nenamjerno ugrožavanje sigurnosti ili zdravlja učenika. Također je dana mogućnost boravka učenicima u vanjskom školskom prostoru tijekom velikih odmora uz uvođenje dežurstva učitelja i na tom prostoru također s ciljem zaštite sigurnosti učenika.

Škola je u suradnji s osnivačem Gradom Bjelovarom osigurala besplatnu prehranu za učenike iz obitelji slabijeg imovinskog stanja putem projekta „Djetinjstvo bez gladi“. Tim Projektom je omogućen besplatan obrok za 234 učenika.

Zdravstvena zaštita učenika provedena je prema planu sistematskih pregleda te dodatnih pregleda u suradnji sa Službom za školsku medicinu HZJZ-a.

**Zaključak:**

**Temeljem svega navedenoga smatramo da je stanje sigurnosti u cilju zaštite prava učenika u školi te provođenje preventivnih programa i preventivnih mjera na primjerenoj razini.**

**Uz sve navedeno, bitno je spomenuti da sigurnost , zaštita prava učenika i prevencija nepoželjnih ponašanja nije samo zadaća školske ustanove te želimo i trebamo tražiti, ali i graditi sustav u kojem će biti više i kvalitetnije suradnje sa svim dionicima društva u istom zajedničkom cilju.**

Izvješće o stanju sigurnosti, provođenju preventivnih programa te mjerama poduzetim u cilju zaštite prava učenika tijekom školske godine 2022./2023. razmotrilo se na sjednicama Učiteljsko vijeće i Vijeće roditelja te ga je usvojio Školski odbor na 20. sjednici 15. ožujka 2023. godine.

Ravnateljica:

Martina Supančić, dipl.uč.